Rutger Bregman

**Rutger C. Bregman** (født 1988) er en nederlandsk historiker og forfatter. Han har utgitt fire bøker om historie, filosofi og økonomi. Boken *[[Utopia for realister]]* har blitt oversatt til tretti språk, blant annet norsk. Bregmans arbeid har vært omtalt av BBC, *[[The Washington Post]]*, *[[The Guardian]]*. Sistnevnte beskriver Bregman som "Nederlands vidunderbarn for nye ideer" og av *[[TED (konferanse)|TED Talks]]* som "en av Europas mest fremtredende unge tenkere". Foredraget «Poverty isn't a lack of character; it's a lack of cash» (*Fattigdom er ikke mangel på karakter; det er mangel på penger*), ble valgt av TED kurator Chris Anderson som et av de ti beste foredragene i 2017.

## Sentrale temaer
Gjennomgangstemaene i Bregmans arbeider er borgerlønn, reduksjon av arbeidsuken og åpne grenser.

## Utdanning
Bregman tok sin bachelorgrad i historie ved Universitetet i Utrecht i 2009. Mastergraden i historie tok Bregman i 2012, dels i Utrecht og dels ved University of California, Los Angeles. Som student var Bregman medlem av det kristne studentforbundet SSR-NU.

I 2021 ble han utnevnt av Universitetet i Utrecht til «alumnus of the year», en heder som går til en tidligere student som har særskilt utmerket seg i samfunnet.

## Karriere
Bregman planla en karriere som historiker, men begynte i stedet å jobbe som journalist.

Han har skrevet boken *Utopia for realister: Gratis penger til alle, 15 timers arbeidsuke og en verden uten grenser*, som kom i norsk oversettelse i 2017. Han er spaltist i den nederlandske nettavisen *[[De Korrespondent|De Correspondent]]*, og har to ganger blitt nominert til European Press Prize for arbeidet. I 2013 mottok Bregman den nederlandske tenketanken *Liberales*' årlige litteraturpris; juryen karakteriserte hans bok *De geschiedenis van de vooruitgang* (norsk: *Fremgangens historie*) som den mest bemerkelsesverdige nederlandske sakprosaboken i 2013. 

## TED Talks

I 2017 holdt Bregman et TED-foredrag med tittelen *Fattigdom er ikke mangel på karakter; det er mangel på penger*. I foredraget argumenterte han for borgerlønn som et middel for å avskaffe fattigdom.

## Paneldebatt i Davos og intervju med Fox News
I januar 2019 deltok Bregman i en paneldebatt på World Economic Forum i Davos, der han kritiserte konferansen for sitt fokus på filantropi heller enn skatteundragelser og behovet for rettferdig beskatning. Tordentalen ble sitert av en rekke internasjonale medier, delt og diskutert i sosiale medier.

Etter talen i Davos ble Bregman intervjuet av den amerikanske ''Fox News''-programlederen Tucker Carlson. I intervjuet uttalte Bregman blant annet at USA «lett kan slå ned på skatteparadiser» hvis de ønsket det, men at *Fox News* aldri ville dekke historier om skatteunndragelse begått av de velstående. Bregman sa at Carlson selv hadde mottatt «skitne penger» i tiden som *[[Fellow|senior fellow]]* ved CATO Institute, en tenketank som med Bregmans ord er «finansiert av Koch-milliardærene», det vil si Charles Koch og David Koch. Han sa at Carlson og andre *Fox News*-ankere er «millionærer lønnet av milliardærer», med henvisning til eieren av Fox, Rupert Murdoch, og i Carlsons tilfelle, Koch-brødrene. Bregman sa til Carlson at «det Murdoch-ene ønsker at du skal gjøre [på Fox News] er å gjøre innvandrere til syndebukker, i stedet for å snakke om skattesystemet». Carlson ble provosert av dette, og intervjuet ble aldri sendt. Bregman besluttet derfor å publisere sitt eget opptak av intervjuet; opptaket ble gjort i kontrollrommet til studioet der Bregman ble intervjuet. Opptaket ble tilgjengeliggjort på YouTube den 20.&nbsp;februar 2019 på kanalen NowThis News. I juli 2019 hadde videoen blitt vist 2&nbsp;349&nbsp;846&nbsp;ganger.

## Referanser